୧୧ ଜିଲ୍ଲାର ଶିଳ୍ପ ସଂସ୍ଥା ଆଲୋଚନା, ଭାଗ ନେଲେ ୧୮ କଂପାନି
୧୧ ଜିଲ୍ଲାର ଶିଳ୍ପ ସଂସ୍ଥା ଆଲୋଚନା, ଭାଗ ନେଲେ ୧୮ କଂପାନି
0
ସେୟାର
ଭୁବନେଶ୍ବର: ରାଜ୍ୟ ଶିଳ୍ପ ବିଭାଗ ପକ୍ଷରୁ ‘ଇଣ୍ଡଷ୍ଟ୍ରି କେୟାର’ର ଅଷ୍ଟମ ବୈଠକକୁ ଇଡ୍‌କୋ କାର୍ଯ୍ୟାଳୟରେ ଆୟୋଜନ କରାଯାଇଥିଲା। ଶିଳ୍ପ ସଚିବ ସଞ୍ଜୀବ ଚୋପ୍ରାଙ୍କ ଅଧ୍ୟକ୍ଷତାରେ ଅନୁଷ୍ଠିତ ଏହି ବୈଠକରେ ରାଜ୍ୟର ୧୧ଟି ଜିଲ୍ଲାର ଶିଳ୍ପ ସଂସ୍ଥାଗୁଡ଼ିକର ସମସ୍ୟା ଉପରେ ଆଲୋଚନା ହୋଇଥିଲା। ଶିଳ୍ପ ସଂସ୍ଥାଗୁଡ଼ିକୁ ସରକାର ଗ୍ରହଣ କରିଥିବା ବିଭିନ୍ନ ସଂସ୍କାରମୂଳକ ପଦକ୍ଷେପ ବିଷୟରେ ଅବଗତ କରାଯାଇଥିଲା। ସେହି ୧୧ ଜିଲ୍ଲା ହେଉଛି-ଅନୁଗୁଳ, ଦେବଗଡ଼, ଗଜପତି, କଳାହାଣ୍ଡି, କୋରାପୁଟ, ମାଲକାନଗିରି, ମୟୂରଭଞ୍ଜ, ନବରଙ୍ଗପୁର, କନ୍ଧମାଳ, ରାୟଗଡ଼ା ଓ ସୋନପୁର। ଏହି ବୈଠକରେ ବେଦାନ୍ତ, ଏନ୍‌ଟିପିସି, ନାଲ୍‌କୋ, ଇମ୍ଫା ଓ ହିଣ୍ଡାଲ୍‌କୋ ସମେତ ୧୮ଟି କଂପାନି ଅଂଶଗ୍ରହଣ କରିଥିଲେ। ବୈଠକରେ ପ୍ରଥମେ ସରକାର ଗ୍ରହଣ କରିଥିବା ସଂସ୍କାରମୂଳକ ପଦକ୍ଷେପ ବିଷୟରେ ଆଲୋଚନା ହୋଇଥିଲା। ସଂସ୍କାର ପଦକ୍ଷେପ ଉପରେ ଶିଳ୍ପ ସଂସ୍ଥାଗୁଡ଼ିକର ମତାମତ ସଂଗ୍ରହ କରାଯାଇଥିଲା। ଏହା ପରେ ନିର୍ଦିଷ୍ଟ ଶିଳ୍ପ ସଂସ୍ଥାଗୁଡ଼ିକର ସମସ୍ୟାକୁ ସରକାର ଶୁଣିଥିଲେ। ଏହି ବୈଠକରେ ଇଡ୍‌କୋର ଅଧ୍ୟକ୍ଷ ସଞ୍ଜୟ ସିଂହ, ଶିଳ୍ପ ବିଭାଗର ସ୍ବତନ୍ତ୍ର ସଚିବ ଡକ୍ଟର ନୀତୀନ ଜୱାଲେ, ଶିଳ୍ପ ନିର୍ଦେଶକ ପ୍ରଣବ ଜ୍ୟୋତି ନାଥ, ବିଭିନ୍ନ ଜିଲ୍ଲାର ଜିଲ୍ଲାପାଳ, ଏସ୍‌ଏଲ୍‌ଏଫ୍‌ସି, ଓଡ଼ିଶା ରାଜ୍ୟ ପ୍ରଦୂଷଣ ନିୟନ୍ତ୍ରଣ ବୋର୍ଡ, ଡାଇରେକ୍ଟୋରେଟ୍‌ ଅଫ୍ ଫ୍ୟାକ୍ଟରିଜ୍ ଆଣ୍ଡ୍‌ ବଏଲର୍ସ, ଜଳ ସମ୍ପଦ, ଶକ୍ତି, ରାଜସ୍ବ ଓ ବିପର୍ଯ୍ୟୟ ପରିଚାଳନା ବିଭାଗର ଅଧିକାରୀମାନେ ଅଂଶଗ୍ରହଣ କରିଥିଲେ। ଏଭଳି ଅଭିଯାନ ବେଶ ଉପଯୋଗୀ ବୋଲି ବେଦାନ୍ତର ପ୍ରତିନିଧି ସଞ୍ଜୟ ପଟ୍ଟନାୟକ କହିଛନ୍ତି।
ପୂର୍ବବର୍ତ୍ତୀ ଖବର